Book of Wei 29

魏書二十九　　方技傳第二十九 Wei Book 29: Biographies of fangshis and artisans

華佗 Hua Tuo
華佗字元化，沛國譙人也，一名旉. 臣松之案：古「敷」字與「專」相似，寫書者多不能別. 尋佗字元化，其名宜為旉也. 遊學徐土，兼通數經. 沛相陳珪舉孝廉，太尉黃琬辟，皆不就. 曉養性之術，時人以為年且百歲而貌有壯容. 又精方藥，其療疾，合湯不過數種，心解分劑，不復稱量，煮熟便飲，語其節度，舍去輒愈. 若當灸，不過一兩處，每處不過七八壯，病亦應除. 若當針，亦不過一兩處，下針言「當引某許，若至，語人」. 病者言「巳到」，應便拔針，病亦行差. 若病結積在內，針藥所不能及，當須刳割者，便飲其麻沸散，須臾便如醉死無所知，因破取. 病若在腸中，便斷腸湔洗，縫腹膏摩，四五日差，不痛，人亦不自寤，一月之間，即平復矣.

故甘陵相夫人有娠六月，腹痛不安，佗視脈，日：「胎巳死矣. 」使人手摸知所在，在左則男，在右則女. 人雲「在左」，於是為湯下之，果下男形，即愈.

縣吏尹世苦四支煩，口中乾，不欲聞人聲，小便不利. 佗曰：「試作熱食，得汗則愈；不汗，後三日死. 」即作熱食而不汗出，佗曰：「藏氣已絕於內，當啼泣而絕. 」果如佗言.

府吏兒尋、李延共止，俱頭痛身熱，所苦正同. 佗曰：「尋當下之，延當發汗. 」或難其異，佗曰：「尋外實，延內實，故治之宜殊. 」即各與藥，明旦並起.

鹽瀆嚴昕與數人共候佗，適至，佗謂昕曰：「君身中佳否？」昕曰：「自如常. 」佗曰：「君有急病見於面，莫多飲酒. 」坐畢歸，行數裏，昕卒頭眩墮車，人扶將還，載歸家，中宿死.

故督郵頓子獻得病已差，詣佗視脈，曰：「尚虛，未得複，勿為勞事，禦內即死. 臨死，當吐舌數寸. 」其妻聞其病除，從百餘裏來省之，止宿交接，中間三日發病，一如佗言.

督郵徐毅得病，佗往省之. 毅謂佗曰：「昨使醫曹吏劉租針胃管訖，便苦欬嗽，欲臥不安. 」佗曰：「刺不得胃管，誤中肝也，食當日減，五日不救. 」遂如佗言.

東陽陳叔山小男二歲得疾，下利常先啼，日以羸困. 問佗，佗曰：「其母懷軀，陽氣內養，乳中虛冷，兒得母寒，故令不時愈. 」佗與四物女宛丸，十日即除.

彭城夫人夜之廁，蠆螫其手，呻呼無賴. 佗令溫湯近熱，漬手其中，卒可得寐，但旁人數為易湯，湯令暖之，其旦即愈.

軍吏梅平得病，除名還家，家居廣陵，未至二百里，止親人舍. 有頃，佗偶至主人許，主人令佗視平，佗謂平曰：「君早見我，可不至此. 今疾已結，促去可得與家相見，五日卒. 」應時歸，如佗所刻.

佗行道，見一人病咽塞，嗜食而不得下，家人車載欲往就醫. 佗聞其呻吟，駐車往視，語之曰：「向來道邊有賣餅家蒜齏大酢，從取三升飲之，病自當去. 」即如佗言，立吐蛇一枚，縣車邊，欲造佗. 佗尚未還，小兒戲門前，逆見，自相謂曰：「似逢我公，車邊病是也. 」疾者前入坐，見佗北壁縣此蛇輩約以十數.

又有一郡守病，佗以為其人盛怒則差，乃多受其貨而不加治，無何棄去，留書罵之. 郡守果大怒，令人追捉殺佗. 郡守子知之，屬使勿逐. 守瞋恚既甚，吐黑血數升而愈.

又有一士大夫不快，佗雲：「君病深，當破腹取. 然君壽亦不過十年，病不能殺君，忍病十歲，壽俱當盡，不足故自刳裂. 」士大夫不耐痛癢，必欲除之. 佗遂下手，所患尋差，十年竟死.

廣陵太守陳登得病，胸中煩懣，面赤不食. 佗脈之曰：「府君胃中有蟲數升，欲成內疽，食腥物所為也. 」即作湯二升，先服一升，斯須盡服之. 食頃，吐出三升許蟲，赤頭皆動，半身是生魚膾也，所苦便愈. 佗曰：「此病後三期當發，遇良醫乃可濟救. 」依期果發動，時佗不在，如言而死.

太祖聞而召佗，佗常在左右. 太祖苦頭風，每發，心亂目眩，佗針鬲，隨手而差. 佗別傳曰：有人病兩腳躄不能行，轝詣佗，佗望見雲：「己飽針灸服藥矣，不復須看脈. 」便使解衣，點背數十處，相去或一寸，或五寸，縱邪不相當. 言灸此各十壯，灸創愈即行. 後灸處夾脊一寸，上下行端直均調，如引繩也.

李將軍妻病甚，呼佗視脈，曰：「傷娠而胎不去. 」將軍言：「聞實傷娠，胎已去矣. 」佗曰：「案脈，胎未去也. 」將軍以為不然. 佗舍去，婦稍小差. 百餘日複動，更呼佗，佗曰：「此脈故事有胎. 前當生兩兒，一兒先出，血出甚多，後兒不及生. 母不自覺，旁人亦不寤，不復迎，遂不得生. 胎死，血脈不復歸，必燥著母脊，故使多脊痛. 今當與湯，並針一處，此死胎必出. 」湯針既加，婦痛急如欲生者. 佗曰：「此死胎久枯，不能自出，宜使人探之. 」果得一死男，手足完具，色黑，長可尺所.

佗之絕技，凡此類也. 然本作士人，以醫見業，意常自悔，後太祖親理，得病篤重，使佗專視. 佗曰：「此近難濟，恆事攻治，可延歲月. 」佗久遠家思歸，因曰：「當得家書，方欲暫還耳. 」到家，辭以妻病，數乞期不反. 太祖累書呼，又敕郡縣發遣. 佗恃能厭食事，猶不上道. 太祖大怒，使人往檢. 若妻信病，賜小豆四十斛，寬假限日；若其虛詐，便收送之. 於是傳付許獄，考驗首服. 荀彧請曰：「佗術實工，人命所縣，宜含宥之. 」太祖曰：「不憂，天下當無此鼠輩耶？」遂考竟佗. 佗臨死，出一卷書與獄吏，曰：「此可以活人. 」吏畏法不受，佗亦不強，索火燒之. 佗死後，太祖頭風未除. 太祖曰：「佗能愈此. 小人養吾病，欲以自重，然吾不殺此子，亦終當不為我斷此根原耳. 」及後愛子倉舒病因，太祖歎曰：「吾悔殺華佗，令此兒強死也. 」

初，軍吏李成苦欬嗽，晝夜不寤，時吐膿血，以問佗. 佗言：「君病腸臃，欬之所吐，非從肺來也. 與君散兩錢，當吐二升餘膿血訖，快自養，一月可小起，好自將愛，一年便健. 十八歲當一小發，服此散，亦行複差. 若不得此藥，故當死. 」複與兩錢散，成得藥去. 五六歲，親中人有病如成者，謂成曰：「卿今強健，我欲死，何忍無急去藥，臣松之案：古語以藏為去. 以待不祥？先持貸我，我差，為卿從華佗更索. 」成與之. 已故到譙，適值佗見收，怱怱不忍從求. 後十八歲，成病竟發，無藥可服，以至於死. 佗別傳曰：人有在青龍中見山陽太守廣陵劉景宗，景宗說中平日數見華佗，其治病手脈之候，其驗若神. 琅琊劉勳為河內太守，有女年幾二十，左腳膝裏上有瘡，癢而不痛. 瘡愈數十日復發，如此七八年，迎佗使視，佗曰：「是易治之. 當得稻糠黃色犬一頭，好馬二疋. 」以繩系犬頸，使走馬牽犬，馬極輒易，計馬走三十餘裏，犬不能行，複令步人拖曳，計向五十裏. 乃以藥飲女，女即安臥不知人. 因取大刀斷犬腹近後腳之前，以所斷之處向瘡口，令去二三寸. 停之須臾，有若蛇者從瘡中而出，便以鐵椎橫貫蛇頭. 蛇在皮中動搖良久，須臾不動，乃牽出，長三尺所，純是蛇，但有眼處而無童子，又逆鱗耳. 以膏散著瘡中，七日愈. 又有人苦頭眩，頭不得舉，目不得視，積年. 佗使悉解衣倒懸，令頭去地一二寸，濡布拭身體，令周匝，候視諸脈，盡出五色. 佗令弟子數人以鈹刀決脈，五色血盡，視赤血，乃下，以膏摩被覆，汗自出周匝，飲以亭曆犬血散，立愈. 又有婦人長病經年，世謂寒熱注病者. 冬十一月中，佗令坐石槽中，平旦用寒水汲灌，雲當滿百. 始七八灌，會戰欲死，灌者懼，欲止. 佗令滿數. 將至八十灌，熱氣乃蒸出，囂囂高二三尺. 滿百灌，佗乃使然火溫床，厚覆，良久汗洽出，著粉，汗燥便愈. 又有人病腹中半切痛，十餘日中，鬢眉墮落. 佗曰：「是脾半腐，可刳腹養治也. 」使飲藥令臥，破腹就視，脾果半腐壞. 以刀斷之，刮去惡肉，以膏傅瘡，飲之以藥，百日平復.

廣陵吳普、彭城樊阿皆從佗學. 普依准佗治，多所全濟. 佗語普曰：「人體欲得勞動，但不當使極爾. 動搖則穀氣得消，血脈流通，病不得生，譬猶戶樞不朽是也. 是以古之仙者為導引之事，熊頸鴟顧，引輓腰體，動諸關節，以求難老. 吾有一術，名五禽之戲，一曰虎，二曰鹿，三曰熊，四曰猿，五曰鳥，亦以除疾，並利蹄足，以當導引. 體中不快，起作一禽之戲，沾濡汗出，因上著粉，身體輕便，腹中欲食. 」普施行之，年九十餘，耳目聰明，齒牙完堅. 阿善針術. 凡醫鹹言背及胸藏之間不可妄針，針之不過四分，而阿針背入一二寸，巨闕胸藏針下五六寸，而病輒皆瘳. 阿從佗求可服食益於人者，佗授以漆葉青黏散. 漆葉屑一升，青黏屑十四兩，以是為率，言久服去三蟲，利五藏，輕體，使人頭不白. 阿從其言，壽百餘歲. 漆葉處所而有，青黏生於豐、沛、彭城及朝歌雲. 佗別傳曰：青黏者，一名地節，一名黃芝，主理五藏，益精氣. 本出於迷入山者，見仙人服之，以告佗. 佗以為佳，輒語阿，阿又秘之. 近者人見阿之壽而氣力強盛，怪之，遂責阿所服，因醉亂誤道之. 法一施，人多服者，皆有大驗. 文帝典論論郤儉等事曰：「潁川郤儉能辟穀，餌伏苓. 甘陵甘始亦善行氣，老有少容. 廬江左慈知補導之術. 並為軍吏. 初，儉之至，巿伏苓價暴數倍. 議郎安平李覃學其辟穀，餐伏苓，飲寒水，中泄利，殆至隕命. 後始來，眾人無不鴟視狼顧，呼吸吐納. 軍謀祭酒弘農董芬為之過差，氣閉不通，良久乃蘇. 左慈到，又競受其補導之術，至寺人嚴峻，往從問受. 閹豎真無事於斯術也，人之逐聲，乃至於是. 光和中，北海王和平亦好道術，自以當仙. 濟南孫邕少事之，從至京師. 會和平病死，邕因葬之東陶，有書百餘卷，藥數囊，悉以送之. 後弟子夏榮言其屍解. 邕至今恨不取其寶書仙藥. 劉向惑於鴻寶之說，君遊眩於子政之言，古今愚謬，豈唯一人哉！」東阿王作辯道論曰：「世有方士，吾王悉所招致，甘陵有甘始，廬江有左慈，陽城有郤儉. 始能行氣導引，慈曉房中之術，儉善辟穀，悉號三百歲. 卒所以集之於魏國者，誠恐斯人之徒，接奸宄以欺眾，行妖慝以惑民，豈複欲觀神仙於瀛洲，求安期於海島，釋金輅而履雲輿，棄六驥而美飛龍哉？自家王與太子及余兄弟咸以為調笑，不信之矣. 然始等知上遇之有恆，奉不過於員吏，賞不加於無功，海島難得而遊，六黻難得而佩，終不敢進虛誕之言，出非常之語. 余嘗試郤儉絕穀百日，躬與之寢處，行步起居自若也. 夫人不食七日則死，而儉乃如是. 然不必益壽，可以療疾而不憚饑 饉焉. 左慈善修房內之術，差可終命，然自非有志至精，莫能行也. 甘始者，老而有少容，自諸術士鹹共歸之. 然始辭繁寡實，頗有怪言. 余常辟左右，獨與之談，問其所行，溫顏以誘之，美辭以導之，始語餘：'吾本師姓韓字世雄，嘗與師於南海作金，前後數四，投數萬斤金於海. '又言：'諸梁時，西域胡來獻香罽、腰帶、割玉刀，時悔不取也. '又言：'車師之西國. 兒生，擘背出脾，欲其食少而弩行也. '又言：'取鯉魚五寸一雙，合其一煮藥，俱投沸膏中，有藥者奮尾鼓鰓，遊行沉浮，有若處淵，其一者已熟而可啖. '余時問：'言率可試不？'言：'是藥去此逾萬里，當出塞；始不自行不能得也. '言不盡於此，頗難悉載，故粗舉其巨怪者. 始若遭秦始皇、漢武帝，則複為徐巿、欒大之徒也. 」

杜夔 Du Kui
杜夔字公良，河南人也. 以知音為雅樂郎，中平五年，疾去官. 州郡司徒禮辟，以世亂奔荊州. 荊州牧劉表令與孟曜為漢主合雅樂，樂備，表欲庭觀之，夔諫曰：「今將軍號（不）為天子合樂，而庭作之，無乃不可乎！」表納其言而止. 後表子琮降太祖，太祖以夔為軍謀祭酒，參太樂事，因令創制雅樂.

夔善鐘律，聰思過人，絲竹八音，靡所不能，惟歌舞非所長. 時散郎鄧靜、尹齊善詠雅樂，歌師尹胡能歌宗廟郊祀之曲，舞師馮肅、服養曉知先代諸舞，夔總統研精，遠考諸經，近采故事，教習講肄，備作樂器，紹複先代古樂，皆自夔始也.

黃初中，為太樂令、協律都尉. 漢鑄鐘工柴玉巧有意思，形器之中，多所造作，亦為時貴人見知. 夔令玉鑄銅鐘，其聲均清濁多不如法，數毀改作. 玉甚厭之，謂夔清濁任意，頗拒捍夔. 夔、玉更相白於太祖，太祖取所鑄鐘，雜錯更試，然知夔為精而玉之妄也，於是罪玉及諸子，皆為養馬士. 文帝愛待玉，又嘗令夔與（左原）〔左真〕等於賓客之中吹笙鼓琴，夔有難色，由是帝意不悅. 後因他事系夔，使（原）等就學，夔自謂所習者雅，仕宦有本，意猶不滿，遂黜免以卒.

弟子河南邵登、張泰、桑馥，各至太樂丞，下邳陳頏司律中郎將. 自左延年等雖妙於音，咸善鄭聲，其好古存正莫及夔. 時有扶風馬鈞，巧思絕世. 傅玄序之曰：「馬先生，天下之名巧也，少而遊豫，不自知其為巧也. 當此之時，言不及巧，焉可以言知乎？為博士居貧，乃思綾機之變，不言而世人知其巧矣. 舊綾機五十綜者五十躡，六十綜者六十躡，先生患其喪功費日，乃皆易以十二躡. 其奇文異變，因感而作者，猶自然之成形，陰陽之無窮，此輪扁之對不可以言言者，又焉可以言校也. 先生為給事中，與常侍高堂隆、驍騎將軍秦朗爭論於朝，言及指南車，二子謂古無指南車，記言之虛也. 先生曰：'古有之，未之思耳，夫何遠之有！'二子哂之曰：'先生名鈞字德衡，鈞者器之模，而衡者所以定物之輕重；輕重無准而莫不模哉！'先生曰：'虛爭空言，不如試之易效也. '於是二子遂以白明帝，詔先生作之，而指南車成. 此一異也，又不可以言者也，從是天下服其巧矣. 居京都，城內有地，可以為園，患無水以灌之，乃作翻車，令童兒轉之，而灌水自覆，更入更出，其巧百倍於常. 此二異也. 其後人有上百戲者，能設而不能動也. 帝以問先生：'可動否？'對曰：'可動. '帝曰：'其巧可益否？'對曰：'可益. '受詔作之. 以大木彫構，使其形若輪，平地施之，潛以水發焉. 設為女樂舞象，至令木人擊鼓吹簫；作山嶽，使木人跳丸擲劍，緣倒立，出入自在；百官行署，舂磨鬥雞，變巧百端. 此三異也. 先生見諸葛亮連弩，曰：'巧則巧矣，未盡善也. '言作之可令加五倍. 又患發石車，敵人之於樓邊縣濕牛皮，中之則墮，石不能連屬而至. 欲作一輪，縣大石數十，以機鼓輪為常，則以斷縣石飛擊敵城，使首尾電至. 嘗試以車輪縣瓴甓數十，飛之數百步矣. 有裴子者，上國之士也，精通見理，聞而哂之. 乃難先生，先生口屈不對. 裴子自以為難得其要，言之不已. 傅子謂裴子曰：'子所長者言也，所短者巧也. 馬氏所長者巧也，所短者言也. 以子所長，擊彼所短，則不得不屈. 以子所短，難彼所長，則必有所不解者矣. 夫巧，天下之微事也，有所不解而難之不已，其相擊刺，必已遠矣. 心乖於內，口屈於外，此馬氏所以不對也. '傅子見安鄉侯，言及裴子之論，安鄉侯又與裴子同. 傅子曰：'聖人具體備物，取人不以一揆也：有以神取之者，有以言取之者，有以事取之者. 有以神取之者，不言而誠心先達，德行顏淵之倫是也. 以言取之者，以變辯是非，言語宰我、子貢是也. 以事取之者，若政事冉有、季路，文學子游 、子夏. 雖聖人之明盡物，如有所用，必有所試，然則試冉、季以政，試游、夏以學矣. 游、夏猶然，況自此而降者乎！何者？懸言物理，不可以言盡也，施之於事，言之難盡而試之易知也. 今若馬氏所欲作者，國之精器，軍之要用也. 費十尋之木，勞二人之力，不經時而是非定. 難試易驗之事而輕以言抑人異能，此猶以己智任天下之事，不易其道以禦難盡之物，此所以多廢也. 馬氏所作，因變而得是，則初所言者不皆是矣. 其不皆是，因不用之，是不世之巧無由出也. 夫同情者相妒，同事者相害，中人所不能免也. 故君子不以人害人，必以考試為衡石；廢衡石而不用，此美玉所以見誣為石，荊和所以抱璞而哭之也. '於是安鄉侯悟，遂言之武安侯，武安侯忽之，不果試也. 此既易試之事，又馬氏巧名已定，猶忽而不察，況幽深之才，無名之璞乎？後之君子其鑒之哉！馬先生之巧，雖古公輸般、墨翟、王爾，近漢世張平子，不能過也. 公輸般、墨翟皆見用於時，乃有益於世. 平子雖為侍中，馬先生雖給事省中，俱不典工官，巧無益於世. 用人不當其才，聞賢不試以事，良可恨也. 」裴子者，裴秀. 安鄉侯者，曹羲. 武安侯者，曹爽也.

硃建平 (朱建平?) Zhu Jianping
硃建平，沛國人也. 善相術，於閭巷之間，效驗非一. 太祖為魏公，聞之，召為郎. 文帝為五官將，坐上會客三十餘人，文帝問己年壽，又令遍相眾賓. 建平曰：「將軍當壽八十，至四十時當有小厄，原謹護之. 」謂夏侯威曰：「君四十九位為州牧，而當有厄，厄若得過，可年至七十，致位公輔. 」謂應璩曰：「君六十二位為常伯，而當有厄，先此一年，當獨見一白狗，而旁人不見也. 」謂曹彪曰：「君據籓國，至五十七當厄於兵，宜善防之. 」

初，潁川荀攸、鍾繇相與親善. 攸先亡，子幼. 繇經紀其門戶，欲嫁其妾. 與人書曰：「吾與公達曾共使硃建平相，建平曰：'荀君雖少，然當以後事付鍾君. '吾時啁之曰：'惟當嫁卿阿騖耳. '何意此子竟早隕沒，戲言遂驗乎！今欲嫁阿騖，使得善處. 追思建平之妙，雖唐舉、許負何以複加也！」

文帝黃初七年，年四十，病困，謂左右曰：「建平所言八十，謂晝夜也，吾其決矣. 」頃之，果崩. 夏侯威為兗州刺史，年四十九，十二月上旬得疾，念建平之言，自分必死，豫作遺令及送喪之備，鹹使素辦. 至下旬轉差，垂以平復. 三十日日昃，請紀綱大吏設酒，曰：「吾所苦漸平，明日雞鳴，年便五十，建平之戒，真必過矣. 」威罷客之後，合瞑疾動，夜半遂卒. 璩六十一為侍中，直省內，欻見白狗，問之眾人，悉無見者. 於是數聚會，並急遊觀田裏，飲宴自娛，過期一年，六十三卒. 曹彪封楚王，年五十七，坐與王淩通謀，賜死. 凡說此輩，無不如言，不能具詳，故粗記數事. 惟相司空王昶、征北將軍程喜、中領軍王肅有蹉跌雲. 肅年六十二，疾篤，眾醫並以為不愈. 肅夫人問以遣言，肅雲：「建平相我逾七十，位至三公，今皆未也，將何慮乎！」而肅竟卒.

建平又善相馬. 文帝將出，取馬外入，建平道遇之，語曰：「此馬之相，今日死矣. 」帝將乘馬，馬惡衣香，驚咬文帝膝，帝大怒，即便殺之. 建平黃初中卒.

周宣 Zhou Xuan
周宣字孔和，樂安人也. 為郡吏. 太守楊沛夢人曰：「八月一日曹公當至，必與君杖，飲以藥酒. 」使宣占之. 是時黃巾賊起，宣對曰：「夫杖起弱者，藥治人病，八月一日，賊必除滅. 」至期，賊果破.

後東平劉楨夢生四足，穴居門中，使宣占之，宣曰：「此為國夢，非君家之事也. 當殺女子而作賊者. 」頃之，女賊鄭、薑遂俱夷討，以女子之祥，足非之所宜故也.

文帝問宣曰：「吾夢殿屋兩瓦墮地，化為雙鴛鴦，此何謂也？」宣對曰：「後宮當有暴死者. 」帝曰：「吾詐卿耳！」宣對曰：「夫夢者意耳，苟以形言，便占吉凶. 」言未畢，而黃門令奏宮人相殺. 無幾，帝複問曰：「我昨夜夢青氣自地屬天. 」宣對曰：「天下當有貴女子冤死. 」是時，帝已遣使賜甄後璽書，聞宣言而悔之，遣人追使者不及. 帝複問曰：「吾夢摩錢文，欲令滅而更愈明，此何謂邪？」宣悵然不對. 帝重問之，宣對曰：「此自陛下家事，雖意欲爾而太后不聽，是以文欲滅而明耳. 」時帝欲治弟植之罪，偪於太后，但加貶爵. 以宣為中郎，屬太史.

嘗有問宣曰：「吾昨夜夢見芻狗，其占何也？」宣答曰：「君欲得美食耳！」有頃，出行，果遇豐膳. 後又問宣曰：「昨夜複夢見芻狗，何也？」宣曰：「君欲墮車折腳，宜戒慎之. 」頃之，果如宣言. 後又問宣：「昨夜複夢見芻狗，何也？」宣曰：「君家失火，當善護之. 」俄遂火起. 語宣曰：「前後三時，皆不夢也. 聊試君耳，何以皆驗邪？」宣對曰：「此神靈動君使言，故與真夢無異也. 」又問宣曰：「三夢芻狗而其占不同，何也？」宣曰：「芻狗者，祭神之物. 故君始夢，當得餘食也. 祭祀既訖，則芻狗為車所轢，故中夢當墮車折腳也. 芻狗既車轢之後，必載以為樵，故後夢憂失火也. 」宣之敘夢，凡此類也. 十中八九，世以比建平之相矣. 其餘效故不次列. 明帝末卒.

管輅 Guan Lu
管輅字公明，平原人也. 容貌粗醜，無威儀而嗜酒，飲食言戲，不擇非類，故人多愛之而不敬也. 輅別傳曰：輅年八九歲，便喜仰視星辰，得人輒問其名，夜不肯寐. 父母常禁之，猶不可止. 自言「我年雖小，然眼中喜視天文. 」常雲：「家雞野鵠，猶尚知時，況於人乎？」與鄰比兒共戲土壤中，輒畫地作天文及日月星辰. 每答言說事，語皆不常，宿學耆人不能折之，皆知其當有大異之才. 及成人，果明周易，仰觀、風角、占、相之道，無不精微. 體性寬大，多所含受；憎己不讎，愛己不褒，每欲以德報怨. 常謂：「忠孝信義，人之根本，不可不厚；廉介細直，士之浮飾，不足為務也. 」自言：「知我者稀，則我貴矣，安能斷江、漢之流，為激石之清？樂與季主論道，不欲與漁父同舟，此吾志也. 」其事父母孝，篤兄弟，順愛士友，皆仁和發中，終無所闕. 臧否之士，晚亦服焉. 父為琅邪即丘長，時年十五，來至官舍讀書. 始讀詩、論語及易本，便開淵布筆，辭義斐然. 于時黌上有遠方及國內諸生四百餘人，皆服其才也. 琅邪太守單子春雅有材度，聞輅一黌之俊，欲得見，輅父即遣輅造之. 大會賓客百餘人，坐上有能言之士，輅問子春：「府君名士，加有雄貴之姿，輅既年少，膽未堅剛，若欲相觀，懼失精神，請先飲三升清酒，然後言之. 」子春大喜，便酌三升清酒，獨使飲之. 酒盡之後，問子春：「今欲與輅為對者，若府君四坐之士邪？」子春曰：「吾欲自與卿旗鼓相當. 」輅言：「始讀詩、論、易本，學問微淺，未能上引聖人之道，陳秦、漢之事，但欲論金木水火土鬼神之情耳. 」子春言；「此最難者，而卿以為易邪？」於是唱大論之端，遂經於陰陽，文采葩流，枝葉橫生，少引聖籍，多發天然. 子春及眾士互共攻劫，論難鋒起，而輅人人答對，言皆有餘. 至日向暮，酒食不行. 子春語眾人曰：「此年少盛有才器，聽其言論，正似司馬犬子遊獵之賦，何其磊落雄壯，英神以茂，必能明天文地理變化之數，不徒有言也. 」於是發聲徐州，號之神童.

父為利漕，利漕民郭恩兄弟三人，皆得躄疾，使輅筮其所由. 輅曰：「卦中有君本墓，墓中有女鬼，非君伯母，當叔母也. 昔饑荒之世，當有利其數升米者，排著井中，嘖嘖有聲，推一大石，下破其頭，孤魂冤痛，自訴於天. 」於是恩涕泣服罪. 輅別傳曰：利漕民郭恩，字義博，有才學，善周易、春秋，又能仰觀. 輅就義博讀易，數十日中，意便開發，言難逾師. 於此分蓍下卦，用思精妙，占黌上諸生疾病死亡貧富喪衰，初無差錯，莫不驚怪，謂之神人也. 又從義博學仰觀，三十日中通夜不臥，語義博：「君但相語墟落處所耳，至於推運會，論災異，自當出吾天分. 」學未一年，義博反從輅問易及天文事要. 義博每聽輅語，未嘗不推幾慷慨. 自言「登聞君至論之時，忘我篤疾，明闇之不相逮，何其遠也」！義博設主人，獨請輅，具告辛苦，自說：「兄弟三人俱得躄疾，不知何故？試相為作卦，知其所由. 若有咎殃者，天道赦人，當為吾祈福於神明，勿有所愛. 兄弟俱行，此為更生. 」輅便作卦，思之未詳. 會日夕，因留宿，至中夜，語義博曰：「吾以此得之. 」既言其事，義博悲涕沾衣，曰：「皇漢之末，實有斯事. 君不名主，諱也. 我不得言，禮也. 兄弟躄來三十餘載，腳如棘子，不可複治，但原不及子孫耳. 」輅言火形不絕，水形無餘，不及後也.

廣平劉奉林婦病困，已買棺器. 時正月也，使輅占，曰：「命在八月辛卯日日中之時. 」林謂必不然，而婦漸差，至秋發動，一如輅言. 輅別傳曰：鮑子春為列人令，有明思才理，與輅相見，曰：「聞君為劉奉林蔔婦死亡日，何其詳妙，試為論其意義. 」輅論爻象之旨，說變化之義，若規圓矩方，無不合也. 子春自言：「吾少好譚易，又喜分蓍，可謂盲者欲視白黑，聾者欲聽清濁，苦而無功也. 聽君語後，自視體中，真為憒憒者也. 」

輅往見安平太守王基，基令作卦，輅曰：「當有賤婦人，生一男兒，墮地便走入灶中死. 又床上當有一大蛇銜筆，小大共視，須臾去之也. 又烏來入室中，與燕共鬥，燕死，烏去. 有此三怪. 」基大驚，問其吉凶. 輅曰：「直客舍久遠，魑魅魍魎為怪耳. 兒生便走，非能自走，直宋無忌之妖將其入灶也. 大蛇銜筆，直老書佐耳. 烏與燕鬥，直老鈴下耳. 今卦中見象而不見其凶，知非妖咎之徵，自無所憂也. 」後卒無患. 輅別傳曰：基與輅共論易，數日中，大以為喜樂，語輅言：「俱相聞善蔔，定共清論. 君一時異才，當上竹帛也. 」輅為基出卦，知其無咎，因謂基曰：「昔高宗之鼎，非雉所鴝，殷之階庭，非木所生，而野鳥一鴝，武丁為高宗，桑穀暫生，太戊以興焉. 知三事不為吉祥，原府君安身養德，從容光大，勿以知神奸汙累天真. 」

時信都令家婦女驚恐，更互疾病，使輅筮之. 輅曰：「君北堂西頭，有兩死男子，一男持矛，一男持弓箭，頭在壁內，腳在壁外. 持矛者主刺頭，故頭重痛不得舉也. 持弓箭者主射肫腹，故心中縣痛不得飲食也. 晝則浮游，夜來病人，故使驚恐也. 」於是掘徙骸骨，家中皆愈. 輅別傳曰：王基即遣信都令遷掘其室中，入地八尺，果得二棺，一棺中有矛，一棺中有角弓及箭，箭久遠，木皆消爛，但有鐵及角完耳. 及徙骸骨，去城一十裏埋之，無複疾病. 基曰：「吾少好讀易，玩之以久，不謂神明之數，其妙如此. 」便從輅學易，推論天文. 輅每開變化之象，演吉凶之兆，未嘗不纖微委曲，盡其精神. 基曰：「始聞君言，如何可得，終以皆亂，此自天授，非人力也. 」於是藏周易，絕思慮，不復學蔔筮之事. 輅鄉里乃太原問輅：「君往者為王府君論怪，雲老書佐為蛇，老鈴下為烏，此本皆人，何化之微賤乎？為見於爻象，出君意乎？」輅言：「苟非性與天道，何由背爻象而任胸心者乎？夫萬物之化，無有常形，人之變異，無有常體，或大為小，或小為大，固無優劣. 夫萬物之化，一例之道也. 是以夏鯀，天子之父，趙王如意，漢祖之子，而鯀為黃熊，如意為蒼狗，斯亦至尊之位而為黔喙之類也. 況者協辰巳之位，烏者棲太陽之精，此乃騰黑之明象，白日之流景，如書佐、鈴下，各以微軀化為蛇、烏，不亦過乎！」

清河王經去官還家，輅與相見. 經曰：「近有一怪，大不喜之，欲煩作卦. 」卦成，輅曰：「爻吉，不為怪也. 君夜在堂戶前，有一流光如燕爵者，入君懷中，殷殷有聲，內神不安，解衣彷徉，招呼婦人，覓索餘光. 」經大笑曰：「實如君言. 」輅曰：「吉，遷官之徵也，其應行至. 」頃之，經為江夏太守. 輅別傳曰：經欲使輅蔔，而有疑難之言，輅笑而咎之曰：「君侯州裏達人，何言之鄙！昔司馬季主有言，夫蔔者必法天地，象四時，順仁義. 伏羲作八卦，周文王三百八十四爻，而天下治. 病者或以愈，且死或以生，患或以免，事或以成，嫁女娶妻或以生長，豈直數千錢哉？以此推之，急務也. 苟道之明，聖賢不讓，況吾小人，敢以為難！」彥緯斂手謝輅：「前言戲之耳. 」於是輅為作卦，其言皆驗. 經每論輅，以為得龍雲之精，能養和通幽者，非徒合會之才也.

輅又至郭恩家，有飛鳩來在梁頭，鳴甚悲. 輅曰：「當有老公從東方來，攜豚一頭，酒一壺. 主人雖喜，當有小故. 」明日果有客，如所占. 恩使客節酒、戒肉、慎火，而射雞作食，箭從樹間激中數歲女子手，流血驚怖. 輅別傅曰：義博從輅學鳥鳴之候，輅言君雖好道，天才既少，又不解音律，恐難為師也. 輅為說八風之變，五音之數，以律呂為眾鳥之商，六甲為時日之端，反覆譴曲，出入無窮. 義博靜然沈思，馳精數日，卒無所得. 義博言：「才不出位，難以追徵於此. 」遂止.

輅至安德令劉長仁家，有鳴鵲來在閤屋上，其聲甚急. 輅曰：「鵲言東北有婦昨殺夫，牽引西家人夫離婁，候不過日在虞淵之際，告者至矣. 」到時，果有東北同伍民來告，鄰婦手殺其夫，詐言西家人與夫有嫌，來殺我婿. 輅別傳曰：勃海劉長仁有辯才，初雖聞輅能曉鳥鳴，後每見難輅曰：「夫生民之音曰言，鳥獸之聲曰鳴，故言者則有知之貴靈，鳴者則無知之賤名，何由以鳥鳴為語，亂神明之所異也？孔子曰'吾不與鳥獸同群'，明其賤也. 」輅答曰：「夫天雖有大象而不能言，故運星精於上，流神明於下，驗風雲以表異，役鳥獸以通靈. 表異者必有浮沈之候，通靈者必有宮商之應，是以宋襄失德，六鶂並退，伯姬將焚，鳥唱其災，四國未火，融風已發，赤鳥夾日，殃在荊楚. 此乃上天之所使，自然之明符. 考之律呂則音聲有本，求之人事則吉凶不失. 昔在秦祖，以功受封，葛盧聽音，著在春秋，斯皆典謨之實，非聖賢之虛名也. 商之將興，由一燕卵也. 文王受命，丹鳥銜書，此乃聖人之靈祥，周室之休祚，何賤之有乎？夫鳥鳴之聽，精在鶉火，妙在八神，自非斯倫，猶子路之於死生也. 」長仁言：「君辭雖茂，華而不實，未敢之信. 」須臾有鳴鵲之驗，長仁乃服.

輅至列人典農王弘直許，有飄風高三尺餘，從申上來，在庭中幢幢回轉，息以複起，良久乃止. 直以問輅，輅曰：「東方當有馬吏至，恐父哭子，如何！」明日膠東吏到，直子果亡. 直問其故，輅曰：「其日乙卯，則長子之候也. 木落於申，鬥建申，申破寅，死喪之候也. 日加午而風發，則馬之候也. 離為文章，則吏之候也. 申未為虎，虎為大人，則父之候也. 」有雄雉飛來，登直內鈴柱頭，直大以不安，令輅作卦，輅曰：「到五月必遷. 」時三月也，至期，直果為勃海太守. 輅別傳曰：輅又曰：「夫風以時動，爻以象應，時者神之驅使，象者時之形表，一時其道，不足為難. 」王弘直亦大學問，有道術，皆不能精. 問輅：「風之推變，乃可爾乎？」輅言：「此但風之毛髮，何足為異？若夫列宿不守，眾神亂行，八風橫起，怒氣電飛，山崩石飛，樹木摧傾，揚塵萬里，仰不見天，鳥獸藏竄，兆民駭驚，於是使梓慎之徒，登高台，望風氣，分災異，刻期日，然後知神思遐幽，靈風可懼. 」

館陶令諸葛原遷新興太守，輅往祖餞之，賓客並會. 原自起取燕卵、蜂窠、蜘蛛著器中，使射覆. 卦成，輅曰：「第一物，含氣須變，依乎宇堂，雄雌以形，翅翼舒張，此燕卵也. 第二物，家室倒縣，門戶眾多，藏精育毒，得秋乃化，此蜂窠也. 第三物，觳觫長足，吐絲成羅，尋網求食，利在昬夜，此蜘蛛也. 」舉坐驚喜. 輅別傳曰：諸葛原字景春，亦學士. 好蔔筮，數與輅共射覆，不能窮之. 景春與輅有榮辱之分，因輅餞之，大有高譚之客. 諸人多聞其善蔔、仰觀，不知其有大異之才，於是先與輅共論聖人著作之原，又敘五帝、三王受命之符. 輅解景春微旨，遂開張戰地，示以不固，藏匿孤虛，以待來攻. 景春奔北，軍師摧衄，自言吾睹卿旌旗，城池已壞也. 其欲戰之士，於此鳴鼓角，舉雲梯，弓弩大起，牙旗雨集. 然後登城曜威，開門受敵，上論五帝，如江如漢，下論三王，如翮如翰；其英者若春華之俱發，其攻者若秋風之落葉. 聽者眩惑，不達其義，言者收聲，莫不心服，雖白起之坑趙卒，項羽之塞濉水，無以尚之. 于時客皆欲面縛銜璧，求束手於軍鼓之下. 輅猶總幹山立，未便許之. 至明日，離別之際，然後有腹心始終. 一時海內俊士，八九人矣. 蔡元才在朋友中最有清才，在眾人中言：「本聞卿作狗，何意為龍？」輅言：「潛陽未變，非卿所知，焉有狗耳，得聞龍聲乎！」景春言：「今當遠別，後會何期？且複共一射覆. 」輅占既皆中. 景春大笑，「卿為我論此卦意，紓我心懷」. 輅為開爻散理，分賦形象，言徵辭合，妙不可述. 景春及眾客莫不言聽後論之美，勝於射覆之樂. 景春與輅別，戒以二事，言；「卿性樂酒，量雖溫克，然不可保，寧當節之. 卿有水鏡之才，所見者妙，仰觀雖神，禍如膏火，不可不慎. 持卿叡才，游於雲漢之聞，不憂不富貴也. 」輅言：「酒不可極，才不可盡，吾欲持酒以禮，持才以愚，何患之有也？」

輅族兄孝國，居在斥丘，輅往從之，與二客會. 客去後，輅謂孝國曰：「此二人天庭及口耳之間同有兇氣，異變俱起，雙魂無宅，輅別傳曰：輅又曰：「厚味臘毒，天精幽夕，坎為棺槨，兌為喪車. 」流魂於海，骨歸於家，少許時當並死也. 」複數十日，二人飲酒醉，夜共載車，牛驚下道入漳河中，皆即溺死也.

當此之時，輅之鄰里，外戶不閉，無相偷竊者. 清河太守華表，召輅為文學掾. 安平趙孔曜薦輅於冀州刺史裴徽曰：「輅雅性寬大，與世無忌，仰觀天文則同妙甘公、石申，俯覽周易則齊思季主. 今明使君方垂神幽藪，留精九皋，輅宜蒙陰和之應，得及羽儀之時. 」徽於是辟為文學從事，引與相見，大善友之. 徙部钜鹿，遷治中別駕.

初應州召，與弟季儒共載，至武城西，自卦吉凶，語儒雲：「當在故城中見三貍，爾者乃顯. 」前到河西故城角，正見三貍共踞城側，兄弟並喜. 正始九年舉秀才. 輅別傳曰：輅為華清河所召，為北黌文學，一時士友無不歎慕. 安平趙孔曜，明敏有思識，與輅有管、鮑之分，故從發幹來，就郡黌上與輅相見，言：「卿腹中汪汪，故時死人半，今生人無雙，當去俗騰飛，翱翔昊蒼，雲何在此？聞卿消息，使吾食不甘味也. 冀州裴使君才理清明，能釋玄虛，每論易及老、莊之道，未嘗不注精於嚴、瞿之徒也. 又眷吾意重，能相明信者. 今當故往，為卿陳感虎開石之誠. 」輅言：「吾非四淵之龍，安能使白日晝陰？卿若能動東風，興朝雲，吾志所不讓也. 」於是遂至冀州見裴使君. 使君言：「君顏色何以消減故邪？」孔曜言：「體中無藥石之疾，然見清河郡內有一騏驥，拘縶後廄歷年，去王良、伯樂百八十裏，不得騁天骨，起風塵，以此憔悴耳. 」使君言：「騏驥今何在也？」孔曜言：「平原管輅字公明，年三十六，雅性寬大，與世無忌，可謂士雄. 仰觀天文則能同妙甘公、石申，俯覽周易則能思齊季主，游步道術，開神無窮，可謂士英. 抱荊山之璞，懷夜光之寶，而為清河郡所錄北黌文學，可為痛心疾首也. 使君方欲流精九皋，垂神幽藪，欲令明主不獨治，逸才不久滯，高風遐被，莫不草靡，宜使輅特蒙陰和之應，得及羽儀之時，必能翼宣隆化，揚聲九圍也. 」裴使君聞言，則慷慨曰：「何乃爾邪！雖在大州，未見異才可用釋人鬱悶者，思還京師，得共論道耳，況草間自有清妙之才乎？如此便相為取之，莫使騏驥更為凡馬，荊山反成凡石. 」即檄召輅為文學從事. 一相見，清論終日，不覺罷倦. 天時大熱，移床在庭前樹下，乃至雞向晨，然後出. 再相見，便轉為钜鹿從事. 三見，轉治中. 四見，轉為別駕. 至十月，舉為秀才. 輅辭裴使君，使君言：「（丁）、鄧二尚書，有經國才略，於物理不精也. 何尚書神明精微，言皆巧妙，巧妙之志，殆破秋毫，君當慎之！自言不解易九事，必當以相問. 比至洛，宜善精其理也. 」輅言：「何若巧妙，以攻難之才，遊形之表，未入於神. 夫入神者，當步天元，推陰陽，探玄虛，極幽明，然後覽道無窮，未暇細言. 若欲差次老、莊而參爻、象，愛微辯而興浮藻，可謂射侯之巧，非能破秋毫之妙也. 若九事皆至義者，不足勞思也. 若陰陽者，精之以久. 輅去之後，歲朝當有時刑大風，風必摧破樹木. 若發於乾者，必有天威，不足共清譚者. 」

十二月二十八日，吏部尚書何晏請之，鄧颺在晏許. 晏謂輅曰：「聞君著爻神妙，試為作一卦，知位當至三公不？」又問：「連夢見青蠅數十頭，來在鼻上，驅之不肯去，有何意故？」輅曰：「夫飛鴞，天下賤鳥，及其在林食椹，則懷我好音，況輅心非草木，敢不盡忠？昔元、凱之弼重華，宣惠慈和，周公之翼成王，坐而待旦，故能流光六合，萬國咸寧. 此乃履道休應. 非蔔筮之所明也. 今君侯位重山嶽，勢若雷電，而懷德者鮮，畏威者眾，殆非小心翼翼多福之仁. 又鼻者艮，此天中之山，臣松之案：相書謂鼻之所在為天中. 鼻有山象，故曰：「天中之山」也. 高而不危，所以長守貴也. 今青蠅臭惡，而集之焉. 位峻者顛，輕豪者亡，不可不思害盈之數，盛衰之期. 是故山在地中曰謙，雷在天上曰壯；謙則裒多益寡，壯則非禮不履. 未有損己而不光大，行非而不傷敗. 原君侯上追文王六爻之旨，下思尼父彖象之義，然後三公可決，青蠅可驅也. 」颺曰：「此老生之常譚. 」輅答曰：「夫老生者見不生，常譚者見不譚. 」晏曰：「過歲更當相見. 」輅別傳曰：輅為何晏所請，果共論易九事，九事皆明. 晏曰：「君論陰陽，此世無雙. 」時鄧颺與晏共坐，颺言：「君見謂善易，而語初不及易中辭義，何故也？」輅尋聲答之曰：「夫善易者不論易也. 」晏含笑而贊之「可謂要言不煩也」. 因請輅為卦. 輅既稱引鑒戒，晏謝之曰：「知幾其神乎，古人以為難；交疏而吐其誠，今人以為難. 今君一面而盡二難之道，可謂明德惟馨. 詩不雲乎，'中心藏之，何日忘之'！」輅還邑舍，具以此言語舅氏，舅氏責輅言太切至. 輅曰；「與死人語，何所畏邪？」舅大怒，謂輅狂悖. 歲朝，西北大風，塵埃蔽天，十餘日，聞晏、颺皆誅，然後舅氏乃服. 輅別傳曰：舅夏大夫問輅：「前見何、鄧之日，為已有兇氣未也？」輅言：「與禍人共會，然後知神明交錯；與吉人相近，又知聖賢求精之妙. 夫鄧之行步，則筋不束骨，脈不制肉，起立傾倚，若無手足，謂之鬼躁. 何之視候，則魂不守宅，血不華色，精爽煙浮，容若槁木，謂之鬼幽. 故鬼躁者為風所收，鬼幽者為火所燒，自然之符，不可以蔽也. 」輅後因得休，裴使君問：「何平叔一代才名，其實何如？」輅曰：「其才若盆盎之水，所見者清，所不見者濁. 神在廣博，志不務學，弗能成才. 欲以盆盎之水，求一山之形，形不可得，則智由此惑. 故說老、莊則巧而多華，說易生義則美而多偽；華則道浮，偽則神虛；得上才則淺而流絕，得中才則遊精而獨出，輅以為少功之才也. 」裴使君曰：「誠如來 論. 吾數與平叔共說老、莊及易，常覺其辭妙於理，不能折之. 又時人吸習，皆歸服之焉，益令不了. 相見得清言，然後灼灼耳. 」

始輅過魏郡太守鍾毓，共論易義，輅因言「卜可知君生死之日. 」毓使筮其生日月，如言無蹉跌. 毓大愕然，曰：「君可畏也. 死以付天，不以付君. 」遂不復筮. 毓問輅：「天下當太平否？」輅曰：「方今四九天飛，利見大人，神武升建，王道文明，何憂不平？」毓未解輅言，無幾，曹爽等誅，乃覺寤雲. 輅別傳雲：魏郡太守鍾毓，清逸有才，難輅易二十餘事，自以為難之至精也. 輅尋聲投響，言無留滯，分張爻象，義皆殊妙. 毓即謝輅. 輅蔔知毓生日月，毓愕然曰：「聖人運神通化，連屬事物，何聰明乃爾！」輅言：「幽明同化，死生一道，悠悠太極，終而複始. 文王損命，不以為憂，仲尼曳杖，不以為懼，緒煩蓍筮，宜盡其意. 」毓曰：「生者好事，死者惡事，哀樂之分，吾所不能齊，且以付天，不以付君也. 」石苞為鄴典農，與輅相見，問曰：「聞君鄉里翟文耀能隱形，其事可信乎？」輅言：「此但陰陽蔽匿之數，苟得其數，則四岳可藏，河海可逃. 況以七尺之形，遊變化之內，散雲霧以幽身，布金水以滅跡，術足數成，不足為難. 」苞曰：「欲聞其妙，君且善論其數也. 」輅言：「夫物不精不為神，數不妙不為術，故精者神之所合，妙者智之所遇，合之幾微，可以性通，難以言論. 是故魯班不能說其手，離硃不能說其目. 非言之難，孔子曰'書不盡言'，言之細也，'言不盡意'，意之微也，斯皆神妙之謂也. 請舉其大體以驗之. 夫白日登天，運景萬里，無物不照，及其入地，一炭之光，不可得見. 三五盈月，清耀燭夜，可以遠望，及其在晝，明不如鏡. 今逃日月者必陰陽之數，陰陽之數通於萬類，鳥獸猶化，況於人乎！夫得數者妙，得神者靈，非徒生者有驗，死亦有徵. 是以杜伯乘火氣以流精，彭生讬水變以立形. 是故生者能出亦能入，死者能顯亦能幽，此物之精氣，化之遊魂，人鬼相感，數使之然也. 」苞曰：「目見陰陽之理，不過於君，君何以不隱？」輅曰：「夫陵虛之鳥，愛其清高，不原江、漢之魚；淵沼之魚，樂其濡濕，不易騰風之鳥：由性異而分不同也. 僕自欲正身以明道，直己以親義，見數不以為異，知術不以為奇，夙夜研幾，孳孳溫故，而素隱行怪，未暇斯務也. 」

平原太守劉邠取印囊及山雞毛著器中，使筮. 輅曰：「內方外圓，五色成文，含寶守信，出則有章，此印囊也. 高嶽岩岩，有鳥硃身，羽翼玄黃，鳴不失晨，此山雞毛也. 」邠曰：「此郡官舍，連有變怪，使人恐怖，其理何由？」輅曰：「或因漢末之亂，兵馬擾攘，軍屍流血，汙染丘山，故因昬夕，多有怪形也. 明府道德高妙，自天祐之，原安百祿，以光休寵. 」輅別傳曰：故郡將劉邠字令元，清和有思理，好易而不能精. 與輅相見，意甚喜歡，自說注易向訖也. 輅言：「今明府欲勞不世之神，經緯大道，誠富美之秋. 然輅以為注易之急，急於水火；水火之難，登時之驗，易之清濁，延於萬代，不可不先定其神而後垂明思也. 自旦至今，聽采聖論，未有易之一分，易安可注也！輅不解古之聖人，何以處乾位於西北，坤位於西南. 夫乾坤者天地之象，然天地至大，為神明君父，覆載萬物，生長無首，何以安處二位與六卦同列？乾之象彖曰：'大哉乾元，萬物資始，乃統天. '夫統者，屬也，尊莫大焉，何由有別位也？」邠依易係詞，諸為之理以為注，不得其要. 輅尋聲下難，事皆窮析. 曰：「夫乾坤者，易之祖宗，變化之根源，今明府論清濁者有疑，疑則無神，恐非注易之符也. 」輅於此為論八卦之道及爻象之精，大論開廓，眾化相連. 邠所解者，皆以為妙，所不解者，皆以為神. 自說：「欲注易八年，用思勤苦，曆載靡寧，定相得至論，此才不及易，不愛久勞，喜承雅言，如此相為高枕偃息矣. 」欲從輅學射覆，輅言：「今明府以虛神於注易，亦宜絕思於靈蓍. 靈蓍者，二儀之明數，陰陽之幽契，施之於道則定天下吉凶，用之於術則收天下豪纖. 纖微，未可以為易也. 」邠曰：「以為術者易之近數，欲求其端耳. 若如來論，何事於斯？」留輅五日，不遑恤官，但共清譚. 邠自言：「數與何平叔論易及老、莊之道，至於精神遐流，與化周旋，清若金水，郁若山林，非君侶也. 」邠又曰：「此郡官舍，連有變怪，變怪多形，使人怖恐，君似當達此數者，其理何由也. 」輅言：「此郡所以名平原者，本有原，山無木石，與地自然；含陰不能吐雲，含陽不能激風，陰陽雖弱，猶有微神；微神不真，多聚凶奸，以類相求，魍魎成群. 或因漢末兵馬擾攘，軍屍流血，汙染丘岳，強魂相感，變化無常，故因昏夕之時，多有怪形也. 昔夏禹文明，不怪於黃龍，周武信時，不惑於暴風，今明府道德高妙，神不懼妖，自天祐之，吉無不利，原安百祿以光休寵也. 」邠曰：「聽雅論為近其理，每有變怪，輒聞鼓角聲音，或見弓劍形象. 夫以土山之精 ，伯有之魂，實能合會，干犯明靈也. 」邠問輅：「易言剛健篤實，輝光日新，斯為同不也？」輅曰：「不同之名，朝旦為輝，日中為光. 」晉諸公贊曰：邠本名炎，犯晉太子諱，改為邠. 位至太子僕. 子粹，字純嘏，侍中. 次宏，字終嘏，太常. 次漢，字仲嘏，光祿大夫. 漢清沖有貴識，名亞樂廣. 宏子鹹，徐州刺吏. 次耽，晉陵內史. 耽子恢，字真長，尹丹楊，為中興名士也.

清河令徐季龍使人行獵，令輅筮其所得. 輅曰：「當獲小獸，複非食禽，雖有爪牙，微而不強，雖有文章，蔚而不明，非虎非雉，其名曰狸. 」獵人暮歸，果如輅言. 季龍取十三種物，著大篋中，使輅射. 雲：「器中藉藉有十三種物. 」先說雞子，後道蠶蛹，遂一一名之，惟以梳為枇耳. 輅別傳曰：清河令徐季龍，字開明，有才機. 與輅相見，共論龍動則景雲起，虎嘯則穀風至，以為火星者龍，參星者虎，火出則雲應，參出則風到，此乃陰陽之感化，非龍虎之所致也. 輅言：「夫論難當先審其本，然後求其理，理失則機謬，機謬則榮辱之主. 若以參星為虎，則穀風更為寒霜之風，寒霜之風非東風之名. 是以龍者陽精，以潛為陰，幽靈上通，和氣感神，二物相扶，故能興雲. 夫虎者，陰精而居於陽，依木長嘯，動於巽林，二氣相感，故能運風. 若磁石之取鐵，不見其神而金自來，有徵應以相感也. 況龍有潛飛之化，虎有文明之變，招雲召風，何足為疑？」季龍言：「夫龍之在淵，不過一井之底，虎之悲嘯，不過百步之中，形氣淺弱，所通者近，何能氵剽景雲而馳東風？」輅言：「君不見陰陽燧在掌握之中，形不出手，乃上引太陽之火，下引太陰之水，噓吸之間，煙景以集. 苟精氣相感，縣象應乎二燧；苟不相感，則二女同居，志不相得. 自然之道，無有遠近. 」季龍言：「世有軍事，則感雞雉先鳴，其道何由？複有他占，惟在雞雉而巳？」輅言：「貴人有事，其應在天，在天則日月星辰也. 兵動民憂，其應在物，在物則山林鳥獸也. 夫雞者兌之畜，金者兵之精，雉者離之鳥，獸者武之神，故太白揚輝則雞鳴，熒惑流行則雉驚，各感數而動. 又兵之神道，布在六甲，六甲推移，其占無常. 是以晉柩牛呴，果有西軍，鴻嘉石鼓，鳴則有兵，不專近在於雞雉也. 」季龍言：「魯昭公八年，有石言於晉，師曠以為作事不時，怨讟動於民，則有非言之物而言，於理為合不？」輅言：「晉平奢泰，崇飾宮室，斬伐林木，殘破金石，民力既盡，怨及山澤，神痛人感，二精並作，金石同氣，則兌為口舌，口舌之妖，動于靈石. 傳曰輕百姓，飾城郭，則金不從革，此之謂也. 」季龍欽嘉，留輅經數日. 輅占獵既驗，季龍曰：「君雖神妙，但不多藏物耳，何能皆得之？」輅言：「吾與天地參神，蓍龜通靈，抱日月而遊杳冥，極變化而覽未然，況茲近物，能蔽聰明？」季龍大笑，「君既不謙，又念窮在近矣. 」輅言：「君尚未識謙言，焉能論道？夫天地者則乾坤之卦，蓍龜者則蔔筮之數，日月者離坎之象，變化者陰陽之爻，杳冥者神化之源，未然者則 幽冥之先，此皆周易之紀綱，何僕之不謙？」季龍於是取十三種物，欲以窮之，輅射之皆中. 季龍乃歎曰：「作者之謂聖，述者之謂明，豈此之謂乎！」

輅隨軍西行，過毌丘儉墓下，倚樹哀吟，精神不樂. 人問其故，輅曰：「林木雖茂，無形可久；碑誄雖美，無後可守. 玄武藏頭，蒼龍無足，白虎銜屍，硃雀悲哭，四危以備，法當滅族. 不過二載，其應至矣. 」卒如其言. 後得休，過清河倪太守. 時天旱，倪問輅雨期，輅曰：「今夕當雨. 」是日暘燥，晝無形似，府丞及令在坐，鹹謂不然. 到鼓一中，星月皆沒，風雲並起，竟成快雨. 於是倪盛脩主人禮，共為歡樂. 輅別傳曰：輅與倪清河相見，既刻雨期，倪猶未信. 輅曰：「夫造化之所以為神，不疾而速，不行而至. 十六日壬子，直滿，畢星中已有水氣，水氣之發，動於卯辰，此必至之應也. 又天昨檄召五星，宣佈星符，刺下東井，告命南箕，使召雷公、電母、風伯、雨師，群岳吐陰，眾川激精，雲漢垂澤，蛟龍含靈，堃堃硃電，吐咀杳冥，殷殷雷聲，噓吸雨靈，習習穀風，六合皆同，欬唾之間，品物流形. 天有常期，道有自然，不足為難也. 」倪曰：「譚高信寡，相為憂之. 」於是便留輅，往請府丞及清河令. 若夜雨者當為啖二百斤犢肉，若不雨當住十日. 輅曰：「言念費損！」至日向暮，了無雲氣，眾人並嗤輅. 輅言：「樹上已有少女微風，樹間又有陰鳥和鳴. 又少男風起，眾鳥和翔，其應至矣. 」須臾，果有艮風鳴鳥. 日未入，東南有山雲樓起. 黃昏之後，雷聲動天. 到鼓一中，星月皆沒，風雲並興，玄氣四合，大雨河傾. 倪調輅言：「誤中耳，不為神也. 」輅曰：「誤中與天期，不亦工乎！」

正元二年，弟辰謂輅曰：「大將軍待君意厚，冀當富貴乎？」輅長歎曰：「吾自知有分直耳，然天與我才明，不與我年壽，恐四十七八間，不見女嫁兒娶婦也. 若得免此，欲作洛陽令，可使路不拾遣，枹鼓不鳴. 但恐至太山治鬼，不得治生人，如何！」辰問其故，輅曰：「吾額上無生骨，眼中無守精，鼻無樑柱，腳無天根，背無三甲，腹無三壬，此皆不壽之驗. 又吾本命在寅，加月食夜生. 天有常數，不可得諱，但人不知耳. 吾前後相當死者過百人，略無錯也. 」是歲八月，為少府丞. 明年二月卒，年四十八. 輅別傳曰：既有明才，遭硃陽之運，于時名勢赫奕，若火猛風疾. 當塗之士，莫不枝附葉連. 賓客如雲，無多少皆為設食. 賓無貴賤，候之以禮. 京城紛紛，非徒歸其名勢而已，然亦懷其德焉. 向不夭命，輅之榮華，非世所測也. 弟辰嘗欲從輅學蔔及仰觀事，輅言：「卿不可教耳. 夫蔔非至精不能見其數，非至妙不能睹其道，孝經、詩、論，足為三公，無用知之也. 」於是遂止. 子弟無能傳其術者. 辰敘曰：「夫晉、魏之士，見輅道術神妙，占候無錯，以為有隱書及象甲之數. 辰每觀輅書傳，惟有易林、風角及鳥鳴、仰觀星書三十餘卷，世所共有. 然輅獨在少府官舍，無家人子弟隨之，其亡沒之際，好奇不哀喪者，盜輅書，惟餘易林、風角及鳥鳴書還耳. 夫術數有百數十家，其書有數千卷，書不少也. 然而世鮮名人，皆由無才，不由無書也. 裴冀州、何、鄧二尚書及鄉里劉太常、潁川兄弟，以輅稟受天才，明陰陽之道，吉凶之情，一得其源，遂涉其流，亦不為難，常歸服之. 輅自言與此五君共語使人精神清發，昏不暇寐. 自此以下，殆白日欲寢矣. 又自言當世無所原，欲得與魯梓慎、鄭裨灶、晉卜偃、宋子韋、楚甘公、魏石申共登靈台，披神圖，步三光，明災異，運蓍龜，決狐疑，無所複恨也. 辰不以闇淺，得因孔懷之親，數與輅有所諮論. 至於辨人物，析臧否，說近義，彈曲直，拙而不工也. 若敷皇、羲之典，揚文、孔之辭，周流五曜，經緯三度，口滿聲溢，微言風集，若仰眺飛鴻，漂漂兮景沒，若俯臨深溪，杳杳兮精絕；偪以攻難，而失其端，欲受學求道，尋以迷昏，無不扼腕椎指，追響長歎也. 昔京房雖善蔔及風律之占，卒不免禍，而輅自知四十八當亡，可謂明哲相殊. 又京房目見遘讒之黨，耳聽青蠅之聲，面諫不從，而猶道路紛紜. 輅處魏、晉之際，藏智以朴，卷舒有時，妙不見求，愚不見遺，可謂知幾相邈也. 京房上不量萬乘之主，下不避佞諂之徒，欲以天文、洪范，利國利身，困不能用，卒陷大刑，可謂枯 龜之餘智，膏燭之末景，豈不哀哉！世人多以輅疇之京房，辰不敢許也. 至於仰察星辰，俯定吉凶，遠期不失年歲，近期不失日月，辰以甘、石之妙不先也. 射覆名物，見術流速，東方朔不過也. 觀骨形而審貴賤，覽形色而知生死，許負、唐舉不超也. 若夫疏風氣而探微候，聽鳥鳴而識神機，亦一代之奇也. 向使輅官達，為宰相大臣，膏腴流於明世，華曜列乎竹帛，使幽驗皆舉，秘言不遺，千載之後，有道者必信而貴之，無道者必疑而怪之；信者以妙過真，夫妙與神合者，得神無所惑也. 恨輅才長命短，道貴時賤，親賢遐潛，不宣於良史，而為鄙弟所見追述，既自闇濁，又從來久遠，所載蔔占事，雖不識本卦，捃拾殘餘，十得二焉. 至於仰觀靈曜，說魏、晉興衰，及五運浮沉，兵革災異，十不收一. 無源何以成河？無根何以垂榮？雖秋菊可采，不及春英，臨文慷慨，伏用哀慚. 將來君子，幸以高明求其義焉. 往孟荊州為列人典農，嘗問亡兄，昔東方朔射覆得何卦，正知守宮、蜥蜴二物者. 亡兄於此為安卦生象，辭喻交錯，微義豪起，變化相推，會於辰巳，分別龍蛇，各使有理. 言絕之後，孟荊州長歎息曰：'吾聞君論，精神騰躍，殆欲飛散，何其汪汪乃至於斯邪！'」臣松之案：辰所稱鄉里劉太常者，謂劉寔也. 辰撰輅傳，寔時為太常，潁川則寔弟智也. 寔、智並以儒學為名，無能言之. 世語稱寔博辯，猶不足以並裴、何之流也. 又案輅自說，雲「本命在寅」，則建安十五年生也. 至正始九年，應三十九，而傳雲三十六，以正元三年卒，應四十七，傳雲四十八，皆為不相應也. 近有閻續伯者，名纘，該微通物，有良史風. 為天下補綴遺脫，敢以所聞列于篇左. 皆從受之於大人先哲，足以取信者，冀免虛誣之譏雲爾. 嘗受辰傳所謂劉太常者曰：「輅始見聞，由於為鄰婦卜亡牛，雲當在西面窮牆中，縣頭上向. 教婦人令視諸丘塚中，果得牛. 婦人因以為藏己牛，告官案驗，乃知以術知，故裴冀州遂聞焉. 」又雲：「路中小人失妻者，輅為蔔，教使明旦於東陽城門中伺擔豚人牽與共鬥. 具如其言，豚逸走，即共追之. 豚入人舍，突破主人甕，婦從甕中出. 」劉侯雲甚多此類，辰所載才十一二耳. 劉侯雲：「辰，孝廉才也. 」中書令史紀玄龍，輅鄉里人，雲「輅在田舍，嘗候遠鄰，主人患數失火. 輅蔔，教使明日於南陌上伺，當有一角巾諸生，駕黑牛故車，必引留，為設賓主，此能消之. 即從輅戒. 諸生有急求去，不聽，遂留當宿，意大不安，以為圖己. 主人罷入，生乃把刀出門，倚兩薪積間，側立假寐. 焱有一小物直來過前，如獸， 手中持火，以口吹之. 生驚，舉刀斫，正斷要，視之則狐. 自此主人不復有災. 」前長廣太守陳承祐口受城門校尉華長駿語雲：「昔其父為清河太守時，召輅作吏，駿與少小，後以鄉里，遂加恩意，常與同載周旋，具知其事. 雲諸要驗，三倍於傳. 辰既短才，又年縣小，又多在田舍，故益不詳. 辰仕宦至州主簿、部從事，太康之初物故. 」駿又雲：「輅蔔亦不悉中，十得七八，駿問其故，輅雲：'理無差錯，來蔔者或言不足以宣事實，故使爾. '華城門夫人者，魏故司空涿郡盧公女也，得疾，連年不差. 華家時居西城下南纏裏中，三廄在其東南. 輅卜當有師從東方來，自言能治，便聽使之，必得其力. 後無何，有南征廄騶，當充甲卒，來詣盧公，占能治女郎. 公即表請留之，專使其子將詣華氏療疾，初用散藥，後複用丸治，尋有效，即奏除騶名，以補太醫. 」又雲：「隨輅父在利漕時，有治下屯民捕鹿者，其晨行還，見毛血，人取鹿處來詣廄告輅，輅為卦語雲：'此有盜者，是汝東巷中第三家也. 汝徑往門前，伺無人時，取一瓦子，密發其碓屋東頭第七椽，以瓦著下，不過明日食時，自送還汝. '其夜，盜者父病頭痛，壯熱煩疼，然亦來詣輅蔔. 輅為發祟，盜者具服. 輅令擔皮肉藏還者故處，病當自愈. 乃密教鹿主往取. 又語使複往如前，舉椽棄瓦. 盜父病差. 又都尉治內史有失物者，輅使明晨於寺門外看，當逢一人，使指天畫地，舉手四向，自當得之. 暮果獲於故處矣. 」

評曰：華佗之醫診，杜夔之聲樂，硃建平之相術，周宣之相夢，管輅之術筮，誠皆玄妙之殊巧，非常之絕技矣. 昔史遷著扁鵲、倉公、日者之傳，所以廣異聞而表奇事也. 故存錄雲爾.